In ritme met jou kollegasMet elke nuwe ritme wat Louwrens Kock die kollegas van Maroela Media touwys maak, bou die intensiteit en kompleksiteit (Foto: Maroela Media) Deur Anja van der Merwe & Tania Heyns Dit gebeur selde dat ’n mens heeltemal in ritme met jou werkskollegas voel. Die gesels by die koffiemasjien word veels te vinnig kortgeknip deur die verantwoordelikheid wat op jou lessenaar lê en wag terwyl elkeen weer sy eie rigting inslaan wanneer daar smiddae ná die werkdag gegroet word. Dan kom daar wel dae wanneer elkeen op dieselfde ritme in een maat saam beweeg. Maroela Media het onlangs só ’n dag ervaar. ’n Spanbousessie soos min Tussen die geluid deur van dawerende tromme en skaterlag van kollegas voel ek ’n oomblik vry van die week se stres. Op elke kollega se stoel staan ’n handgemaakte houttrommetjie uit Madagaskar. Een van Djive Djembe Drumming se stigterslede, Louwrens Kock, staan voor en begin om te demonstreer hoe die sessie gaan werk. Hy begin met sy hand ’n ritme op die trom speel en vra dat ons hom moet volg. Van die kollegas se oë rek wanneer hul hande nie wil saamwerk om die presiese ritme na te maak nie. Party speel heeltemal van ritme af en begin uit hul mae lag omdat “hulle nie ’n enkele stukkie ritme in hul lyf het nie”. “Dit hoef nie perfek te wees nie, julle moet dit net geniet,” sê Louwrens, terwyl sy vingers soos tromstokkies oor die trom gly. Met elke nuwe ritme wat hy ons touwys maak, bou die intensiteit en kompleksiteit. Tromrolle styg en daal soos seegolwe, wat uitloop op ‘n donderende crescendo – waar ritmes begin saamvloei en dit voel asof ons al jare saam as kollegas hierdie doen. “Drie, twee, een en stop,” roep Louwrens en op die woord “stop” hou al die kollegas soos een man op met speel. Almal vryf hul hande wat bloedrooi is van die tromslanery en die atmosfeer is duidelik rustiger. Die week se werk en daaglikse take is ook iets van die verlede. Die fronse wat deur die week op die afdelingshoofde se gesigte was, is nou vervang met ’n glimlag. “En dit is presies wat ons met ons tromsessies wil bereik: Om mense te kry om ná die sessie goed te voel en hulself ten volle te geniet. Om al die week se stres letterlik af te slaan,” sê Louwrens tydens ’n onderhoud met Maroela Media. Louwrens het saam met sy jarelange vriend, Bernard Britz, Djive Djembe Drumming begin. Albei is kranige tromspelers en van kindsbeen baie passievol oor tromme en musiek. Dié twee oud-Bloemfonteiners het een dag langs ’n braaivleisvuur die idee vir die onderneming gekry. “Dit is waar meeste idees mos maar begin; langs die braaivleisvuur,” vertel die twee. “Dit het toe vanjaar uiteindelik ŉ realiteit geword toe ons besluit het op die naam en eerste paar djembe-tromme bestel het.” Volgens Louwrens en Bernard wil hulle met die sessies – tussen die lag en genot deur – ŉ energieke spanbousessie aanbied waar kollegas leer om as ’n groep saam te werk en na mekaar te luister deur saam die ritmes uit te voer. “Meeste mense het nog nooit saam musiek gemaak nie, en om net eers ŉ ritmiese fondasie te kry gee mense ŉ gevoel van sinergie. “Ons voel die sessies bied vir besighede die geleentheid om hulle mense nader aan mekaar te bring en om saam ŉ aktiwiteit te doen wat buite die normale werkinteraksies gaan. Spanne leer ook om na mekaar te luister, die leier te volg en op ritme te bly. Mense ontspan, lag vir mekaar en geniet dit om ŉ instrument te speel. Dis eenvoudig genoeg dat enige iemand dit kan speel.” Die onderneming se teikengroep is enige persoon, organisasie of onderneming wat ŉ spanbou of sosiale aktiwiteit wil aanbied wat bietjie anders is. Dit is ’n prettige spanbousessie vir enige geleentheid: van korporatiewe spanbousessies, verjaardae, skoolgesellighede, jaareindgesellighede of enige ander geleentheid. “Ons pas ook die sessies aan soos die geleentheid vereis en ’n sessie is gebaseer op die kliënt se behoeftes.” ’n Sessie is gewoonlik tussen 45 en 60 minute lank waar die groep meestal saam op die tromme speel en die instruksies van die demonstreerder volg. Hulle leer die groep hoe om die djembe vas te hou en te speel, dan gaan hulle oor om verskillende eenvoudige ritmes te leer. “Die res is ons geheim.” Besoek Djive se webwerf en Instagram-blad vir meer inligting.